Periferinė nervų sistema
Periferinė nervų sistema (lot. systema nervosum periphericum) – nervų sistemos dalis, kurią sudaro nervai (nervi), nervų rezginiai (plexus nervorum) ir mazgai (ganglia nervorum). Nervai sudaryti iš motorinių ir juntamųjų skaidulų pluoštų, apgaubtų jungiamojo audinio dangalais. Jie sujungia centrinę nervų sistemą su kitomis kūno dalimis, visais audiniais ir organais ir perduoda nervinius impulsus. Išsišakoję po visą kūną nervai sudaro nervinius rezginius. Nervinis mazgas – tai neuronų, nervinių skaidulų ir neuroglijos telkinys. Paprastai nervinis mazgas yra apgaubtas jungiamojo audinio kapsule. Periferinei nervų sistemai priskiriama 12 porų galvinių nervų (nervi cranales) ir 31 pora nugarinių nervų (nervi spinales). Galviniai nervai (lot. nervi cranales): I. Uoslės nervas (nervi olfactorii) II. Regos nervas (nervus opticus) III. Judinamasis akies nervas (nervus oculomotorius) IV. Skridininis nervas (nervus trochlearis) V. Trišakis nervas (nervus trigeminus) VI. Atitraukiamasis nervas (nervus abducens) VII. Veidinis nervas (nervus facialis) VIII. Prieangio ir sraigės nervas (nervus vestibulocochlearis) IX. Liežuvinis ryklės nervas (nervus glossopharyngeus) X. Klajoklinis nervas (nervus vagus) XI. Priedinis nervas (nervus accessorius) XII. Poliežuvinis nervas (nervus hypoglossus) Nugariniai nervai (lot. nervi spinales): Kakliniai nugariniai nervai (8 poros), Krūtininiai nugariniai nervai (12 porų), Juosmeniniai nugariniai nervai (5 poros), Kryžmeniniai nugariniai nervai (5 poros), Uodeginis nugarinis nervas (1 pora)